
REFERAT

privind aprobarea participării municipiului Timişoara la constituirea Asociaţiei de Dezvoltare Intercomunitară “Polul de creştere Timişoara”

În concordanţă cu politica de coeziune a Uniunii Europene, cu Strategia de Dezvoltare Teritorială a României pentru perioada 2007 – 2030, Cadrul Naţional Strategic de Referinţă (2007 – 2013) a stabilit ca obiectiv de dezvoltare naţională echilibrată implementarea unei strategii pentru dezvoltarea polilor de creştere existenţi sau în formare. 

Polii de creştere sunt definiţi ca zone cuprinzând nuclee (centre) urbane şi arealele lor înconjurătoare, care au capacitatea de a răspândi dezvoltarea economică în zonele adiacente şi în care se vor concentra investiţiile publice cu scopul maximizării impactului asupra dezvoltării regionale.

Astfel, prin Hotărârea de Guvern nr. 998/27.08.2008 pentru desemnarea polilor naţionali de creştere în care se realizează cu prioritate investiţii din programele cu finanţare comunitară şi naţională, modificată prin H.G. nr. 1.149/18.09.2008, municipiul Timişoara a fost desemnat ca pol de creştere, alături de următoarele municipii: Braşov, Cluj-Napoca, Constanţa, Craiova, Iaşi şi Ploieşti. 
La nivelul Consiliului Local al Municipiului Timişoara s-a aprobat HCL nr. 387 din 30.09.2008 privind aprobarea delimitării zonei de influenţă a polului naţional de creştere Timişoara, aceasta fiind alcătuită din următoarele 15 comune: Dumbrăviţa, Ghiroda, Moşniţa Nouă, Giroc, Şag, Sînmihaiu Român, Săcălaz, Dudeştii Noi, Sînandrei, Remetea Mare, Bucovăţ, Giarmata, Becicherecu Mic, Orţişoara şi Pişchia.

Programul Operaţional Regional (POR) este documentul strategic care implementează elemente ale Strategiei Naţionale de Dezvoltare Regională din cadrul Planului Naţional de Dezvoltare (PND) şi contribuie, alături de celelalte programe operaţionale (e.g. Programul Operaţional Sectorial Infrastructura de Transport, Programul Operaţional Sectorial Creşterea Competitivităţii Economice), la realizarea obiectivului Strategiei Naţionale de Dezvoltare Regională şi al Cadrului Naţional Strategic de Referinţă, respectiv diminuarea disparităţilor de dezvoltare economică şi socială dintre România şi media dezvoltării statelor membre ale UE.

Axa prioritară 1 a Programului Operaţional Regional are ca obiectiv creşterea calităţii vieţii şi crearea de noi locuri de muncă, prin reabilitarea infrastructurii urbane şi îmbunătăţirea serviciilor urbane, inclusiv a serviciilor sociale, precum şi prin dezvoltarea structurilor de sprijinire a afacerilor şi a antreprenoriatului.
În cazul polilor de creştere, în vederea accesării fondurilor este necesară elaborarea Planului Integrat de Dezvoltare Urbană (P.I.D.U.), document de planificare comprehensivă a dezvoltării întregului areal al polului de creştere, în care se corelează politicile sectoriale - economice, sociale, de mediu, transport - cu politicile teritoriale şi se implementează prin proiecte  individuale, în scopul realizării unei dezvoltări durabile. 

Strategia şi planul de acţiune vor miza în mod special pe obţinerea unui teritoriu competitiv prin valorificarea oportunităţilor de dezvoltare pe cele trei coordonate principale de infrastructură: urbană, economică şi socială.

O cerinţă obligatorie impusă de Ministerul Dezvoltării Lucrărilor Publice şi Locuinţelor pentru depunerea planului integrat de dezvoltare la nivelul polului de creştere este asocierea între municipiu şi localităţile din arealul (zona) de influenţă care constituie polul de creştere, sub forma unei Asociaţii de Dezvoltare Intercomunitară, definită potrivit prevederilor Legii administraţiei publice locale nr.215/2001.

Asociaţia de dezvoltare intercomunitară reprezintă o structură de cooperare cu personalitate juridică, înfiinţată în condiţiile legii de unităţile administrativ-teritoriale, pentru realizarea în comun a unor proiecte de dezvoltare de interes zonal sau regional ori furnizarea în comun a unor servicii publice.

Asocierea dintre Municipiul Timişoara şi localităţile din arealul (zona) de influenţă, în cadrul Asociaţiei de Dezvoltare Intercomunitară asigură identificarea reală şi evaluarea priorităţilor de rezolvare a problemelor cu care se confruntă  localităţile din din polul  de creştere pentru elaborarea, dezvoltarea şi implementerea Planului integrat de dezvoltare urbană.
Pentru atingerea obiectivelor mai sus menţionate, s-a hotărât înfiinţarea Asociaţiei de Dezvoltare Intercomunitară “Polul de creştere Timişoara”, care va avea sediul în incinta clădirii Primăriei Municipiului Timişoara din Bv. C.D. Loga, nr. 1, conform contractului de comodat anexă prezentului referat.
Având în vedere cele menţionate mai sus, 
PROPUNEM

comisiilor din cadrul Consiliului Local al Municipiului Timişoara spre aprobare:

-  participarea municipiului Timişoara la constituirea Asociaţiei de Dezvoltare Intercomunitară “Polul de creştere Timişoara” în vederea cooperării cu comune din zona sa de influenţă, aşa cum a fost definită prin Hotărârea Consiliului Local al municipiului Timişoara nr. 387 din 30.09.2008, pentru realizarea în comun a unor proiecte de dezvoltare de interes zonal sau regional ori al furnizării în comun a unor servicii publice.
-  participarea Municipiului Timişoara la patrimoniul iniţial al Asociaţiei cu o contribuţie în valoare de  1.500 lei din bugetul local.

- Actul constitutiv şi Statutul Asociaţiei de Dezvoltare Intercomunitară “Polul de creştere Timişoara”, conform Anexei 1 şi Anexei 2.
-  încheierea unui contract de comodat între Municipiul Timişoara şi Asociaţia de Dezvoltare Intercomunitară “Polul de creştere Timişoara” pentru stabilirea sediului acesteia în incinta clădirii Primăriei Municipiului Timişoara din Bv. C.D. Loga, nr. 1, conform Anexei 3.
- desemnarea Primarului Municipiului Timişoara, D-l Gheorghe Ciuhandu, să reprezinte Consiliul Local al Municipiului Timişoara în calitatea de membru fondator al Asociaţiei de Dezvoltare Intercomunitară “Polul de creştere Timişoara”, cu puteri depline pentru semnarea documentelor de constituire a Asociaţiei de Dezvoltare Intercomunitară “Polul de creştere Timişoara” şi a altor documente necesare în acest scop. 

-  desemnarea Primarului Municipiului Timişoara şi a 14 persoane să reprezinte Consiliul Local al Municipiului Timişoara în cadrul Adunării Generale a Asociaţiei de Dezvoltare Intercomunitară “Polul de creştere Timişoara”.
- desemnarea dnei. Simona Mateescu, de cetăţenie română, născută la data de 30.09.1982, domiciliată în Timişoara, str. Leandrului nr. 25, ap. 14,  titulară a C.I. seria TM, nr. 503414, eliberată de Municipiul Timişoara, ca persoană împuternicită să îndeplinească  procedurile prevăzute de lege pentru înregistrarea Asociaţiei la Registrul asociaţiilor şi fundaţiilor de pe lângă grefa Judecătoriei Timişoara.
- Primarul Municipiului Timişoara va numi, prin dispoziţie, primul cenzor al Asociaţiei.

